מוטי שטיינמץ

**ישראל ברוך מרדכי (מוטי) שטיינמץ** (נולד בה' בתמוז ה'תשנ"ב, 5 ביולי 1992) הוא זמר חרדי-חסידי ישראלי. שר מוזיקה חסידית ובעיקר שירי רגש, נשמה והתעוררות.

## ביוגרפיה
[ממוזער|שטיינמץ בריאיון לערוץ [כאן 11]]
נולד ברחובות למשפחה המשתייכת לחסידות ויז'ניץ. הוא רביעי מתוך תשעה ילדים. בהיותו כבן שנתיים עברה משפחתו לקריית ויז'ניץ בבני ברק. אביו, משה, הוא אברך המתפרנס מכתיבת סת"ם, ואמו רבקה היא לבורנטית מעבדה. למד בחיידר, בישיבה קטנה ובישיבה גדולה של החסידות. לצד לימודיו בישיבה, לאחר סדרי הלימוד, עבד בלילות לפרנסתו.

בבחרותו היה שר גראמען בבר מצוות וחתונות של חבריו מהקהילה בשיתוף עם המפיק החרדי יוסי פרנקל. לאחר כמה חודשי עבודה החליט שטיינמץ לעזוב, והחל לשתף פעולה עם המעבד רובי בנט. שטיינמץ הוזמן לשיר באירועים בהם ניגנה להקתו של בנט.

לאחר מכן החל לשתף פעולה גם עם איש העסקים והמלחין שלמה יהודה רכניץ, שר כמה מלחניו והוזמן להופיע במספר הופעות בארצות הברית אותן ארגן רכניץ. הוא מופיע גם בהופעות המכונות "זיץ" בהן שרים בעיקר שירי רגש והתעוררות מן המקורות ומשלבים בהן דברי תורה, הופעות אלו מיועדות בדרך כלל לקהל בני ישיבות גברים בלבד. שטיינמץ מקפיד לא להופיע בהופעות ללא הפרדה בין גברים ונשים.

החל להתפרסם מאמצע העשור השני של המאה ה-21 כשהחל לשתף פעולה עם המעבד והמנצח רובי בנט, ושר עם מרדכי בן-דוד כמה משיריו של איש העסקים והמלחין שלמה יהודה רכניץ.

בחודש חשוון ה'תשע"ח (נובמבר 2017) הוציא לאור את אלבום הבכורה שלו "**הנשמה בקרבי**" בהפקתו של יוסי רובין. האלבום זכה להצלחה מסחרית ולאחר כחצי שנה הגיע למעמד אלבום פלטינה. ביוני 2018 הוציא דואט עם ישי ריבו בשם "נפשי" על המילים "נַפְשִׁי חָמְדָה בְּצֵל יָדֶךָ, לָדַעַת כָּל רָז סוֹדֶךָ" מתוך שיר הכבוד. השיר זכה ליותר ממיליון האזנות ביוטיוב תוך כחודשיים, ונכון לספטמבר 2023, השיר זכה ליותר מ-13 מיליון צפיות.

ביולי 2018 הופיע ב"חסידיסטוק" סדרת דוקו על גיבורי התרבות של המוזיקה היהודית העכשווית בערוץ כאן 11. בסוף שנת תשע"ח זכה בתואר "זמר השנה" במוזיקה החסידית באתרים כיכר השבת ובחדרי חרדים, כשבין השיקולים נמנו האלבום והדואט האמורים.

באוגוסט 2019 עתרה שדולת הנשים נגד הופעה שלו שיועדה עבור הציבור החרדי בעיר עפולה והייתה אמורה להתקיים בהפרדה מגדרית. השופט יונתן אברהם אסר לקיים את ההופעה. בעקבות כך ביטל שטיינמץ, שאינו מופיע בפני קהל מעורב, את הופעתו. לאחר ערעור שהגיש משה ארבל, החזיר השופט עאטף עיילבוני את ההחלטה לעירייה וההופעה התקיימה בהפרדה כמתוכנן. בדיון בבג"ץ שהתנהל בעיצומה של ההופעה ביטל בג"ץ את ההחלטה השנייה של בית המשפט אך ההופעה כבר עמדה לקראת סיומה ולפיכך הייתה חסרת משמעות. החלטות בית המשפט גרמו לסערה וגררו תגובות רבות. כשבוע וחצי לאחר מכן עתרה שוב שדולת הנשים, נגד הופעה שעמדה להתקיים במרכז הקונגרסים בחיפה לגברים בלבד, של שטיינמץ ומרדכי בן דוד במימון העירייה. בית המשפט אסר על קיום האירוע. בהמשך ביקשו המפיקים לקיים את ההופעה במימון פרטי, אך השופט השיב שהדיון בנושא תם.

במצעד העשור ברדיו קול חי לשנים תש"ע-תש"ף זכה בתואר 'תגלית העשור', ובמצעד העשור של רדיו קול ברמה זכה עם ישי ריבו בתואר 'שיר העשור' על השיר נפשי.

שירים וקליפים שלו המועלים ליוטיוב זוכים למיליוני צפיות. הקליפ שזכה למספר הצפיות הגבוה ביותר הוא "צאינה וראינה" שיצא ב-28 ביולי 2015 עבור ישיבת עטרת שלמה, ונכון ליוני 2025 הוא עומד על למעלה מ-15 מיליון צפיות ביוטיוב.

ב-1 בינואר 2022 הוציא את אלבומו השני "עתיק יומין". מבקר המוזיקה של האתר "כיכר השבת" נתנאל לייפר העניק לאלבום ביקורת חיובית וכתב 

בשנת 2024 עקב מלחמת חרבות ברזל הוציא שטיינמץ את השיר 'קול דמי בניך'.

באוגוסט 2025 (אב תשפ"ה) הוציא את אלבומו השלישי "אמונה וביטחון", הכולל 14 שירים.

## חיים אישיים
נישא ב-2015 למלכה, בתו של הרב ישראל ויזל, דיין בבית הדין של הרב קרליץ. לזוג שתי בנות. שטיינמץ מתגורר בעיר בני ברק.

## דיסקוגרפיה
### אלבומי אולפן
* הנשמה בקרבי (2017)
* עתיק יומין (2022)
* אמונה ובטחון (2025)

### אלבומים בהם השתתף
* ניגוני סקולען - נועם 2
* צעקה, מרדכי בן דוד
* לב אל הנשמה, משה חזקי' וייס, 2019
* סדרת **שיר**, שלמה יהודה רכניץ
* **תנועות**, 2022
* אלול תשע"ט, ישי ריבו

### 20 הסינגלים הכי פופולריים (לפי מספר צפיות ביוטיוב)

### שיתופי פעולה בולטים

**שיתופי פעולה נוספים:**
*"עץ חיים" (דואט עם מרדכי בן-דוד) באלבום "שיר1" 2014
*"ואמרת בלבבך" (דואט עם מרדכי בן-דוד) באלבום "שיר2" 2016
*"פתח לנו שער" (דואט עם מרדכי בן-דוד) באלבום "צעקה" 2017
*"צמאה" (דואט עם שולי רנד) במופע צמאה 2020

## קישורים חיצוניים

* 
* 
* אבנר שאקי, מוטי שטיינמץ בשאלון יהדות: "הקב"ה החליט מתי הקריירה שלי תפרוץ, והוא גם יחליט מתי היא תסתיים", באתר הידברות, 8 בינואר 2018
* 
* 
* מנחם טוקר, חסידישקייט אונליין 1 - ישי ריבו ומוטי שטיינמץ בריאיון למנחם טוקר, אתר "טוקר FM"
* 
* 
* 

## הערות שוליים

קטגוריה:בני ברק: אישים
קטגוריה:בני ברק: מוזיקאים
קטגוריה:זמרים השרים ביידיש
קטגוריה:זמרים השרים בעברית
קטגוריה:זמרים חסידיים ישראלים
קטגוריה:חסידי ויז'ניץ
קטגוריה:חרדים ישראלים
קטגוריה:זמרים חסידיים
קטגוריה:זמרי קונטרה-טנור
קטגוריה:ישראלים שנולדו ב-1992